BDMS ผนึก BLA ลุยพัฒนาการแพทย์ฉุกเฉิน “BLA Medevac Hotline” เคลื่อนย้ายผู้ป่วยมาตรฐานสากล
BDMS ผนึก BLA ลุยพัฒนาการแพทย์ฉุกเฉิน "BLA Medevac Hotline" เคลื่อนย้ายผู้ป่วยมาตรฐานสากล
3 ก.พ. 2564

นางนฤมล น้อยอ่ำ รองกรรมการผู้อำนวยการใหญ่อาวุโสและประธานเจ้าหน้าที่บริหารด้านการเงิน บริษัท กรุงเทพดุสิตเวชการ จำกัด (มหาชน) หรือ BDMS เปิดเผยว่า บริษัทฯและบริษัท กรุงเทพประกันชีวิต จำกัด (มหาชน) หรือ BLA ได้ร่วมมือกันส่งมอบบริการ “การแพทย์ฉุกเฉิน BLA Medevac Hotline 02-777-8900” แก่ลูกค้ากลุ่มผู้ประกันสุขภาพอย่างเต็มศักยภาพ ด้วยประสบการณ์ระดับมาตรฐานสากลของ BDMS ในการให้บริการศูนย์ประสานงานเคลื่อนย้ายผู้ป่วย BDMS Medevac Center ที่ผ่านการรับรองมาตรฐานระดับสากลเพื่อความปลอดภัยด้านการเคลื่อนย้ายผู้ป่วย ตั้งแต่ระดับขั้นพื้นฐานไปจนถึงระดับที่ต้องได้รับการดูแลจากทีมบุคลากรทางการแพทย์เฉพาะทาง ครบทั้งทางบก ทางน้ำ และทางอากาศที่ได้รับการรับรอง 2 มาตรฐาน Dual Accreditation ประกอบด้วย CAMTS ของสหรัฐอเมริกา และ CAMTS Global
โดยความร่วมมือในครั้งนี้ นับเป็นการเปิดฉากปี 2564 ด้วยความสำเร็จอีกขั้นของ BDMS ที่ได้ร่วมมือกับ บมจ.กรุงเทพประกันชีวิต ในการให้บริการการแพทย์ฉุกเฉินตลอด 24 ชั่วโมงแก่กลุ่มลูกค้าของบมจ.กรุงเทพประกันชีวิต โดยมีเป้าหมายเพื่อช่วยชีวิตผู้ป่วย ให้ได้รับการดูแลรักษาอย่างทันท่วงที รวดเร็ว และปลอดภัย
“ปัจจุบัน BDMS มีสัดส่วนของคนไข้กลุ่มผู้มีประกันสุขภาพมากกว่าร้อยละ 30 และคาดว่าในอนาคตจะมีสัดส่วนมากกว่าร้อยละ 40  เนื่องจากคนไทยหันมาให้ความสำคัญกับการทำประกันสุขภาพเพิ่มขึ้น และด้วยมาตรฐานทางการแพทย์ของ BDMS ที่มีมาเกือบ 50 ปี เราจึงพร้อมที่จะนำความเชี่ยวชาญด้านบริการทางการแพทย์มอบสู่คนไข้ 
ดังนั้นการร่วมมือกับ บมจ.กรุงเทพประกันชีวิต ซึ่งถือเป็นหนึ่งในพันธมิตรที่มีศักยภาพและมีฐานตลาดกลุ่มลูกค้าจำนวนมาก จึงเป็นอีกหนึ่งช่องทางที่จะช่วยให้กลุ่มผู้มีประกันสุขภาพสามารถเข้าถึงการรักษาพยาบาลได้อย่างรวดเร็วและสะดวกมากยิ่งขึ้นด้วยเครือข่ายการให้บริการของโรงพยาบาลทั้ง 47 แห่งทั่วประเทศ ที่มีศูนย์แห่งความเป็นเลิศในภูมิภาคต่างๆ ของ BDMS ยิ่งไปกว่านั้นกลุ่มลูกค้ายังจะได้รับสิทธิประโยชน์เพิ่มเติมอีกด้วย”
ด้าน พญ.เมธินี ไหมแพง ผู้ช่วยประธานคณะผู้บริหาร กลุุ่ม 1 และผู้อำนวยการโรงพยาบาลกรุงเทพ อธิบายถึงบริการการช่วยเหลือฉุกเฉินของ BDMS Medevac center ที่จะมอบให้แก่กลุ่มลูกค้าประกันสุขภาพของ บมจ.กรุงเทพประกันชีวิต ว่า บริการดังกล่าวถูกพัฒนาขึ้นเพื่อช่วยเหลือผู้ป่วยให้ได้รับบริการทางการแพทย์ตามแนวทางมาตรฐานระดับสากลได้อย่างทันท่วงที รวดเร็ว ปลอดภัย ทั้งทางบก ทางน้ำ และทางอากาศ
โดย BDMS ได้นำบริการ BDMS Medevac Center ศูนย์ประสานงานเคลื่อนย้ายผู้ป่วยและบริการการแพทย์ฉุกเฉิน 24 ชั่วโมง มาประยุกต์ให้เกิดเป็นโครงการ BLA Medevac Hotline 02-777-8900 เพื่ออำนวยความสะดวกให้แก่ลูกค้าของ บมจ.กรุงเทพประกันชีวิต ให้ได้เข้าถึงบริการการแพทย์ฉุกเฉินและการเคลื่อนย้ายผู้ป่วย พร้อมดูแลผู้ป่วยตลอดการเคลื่อนย้ายโดยทีมแพทย์ด้านเวชศาสตร์ฉุกเฉินหรือแพทย์เฉพาะทาง และพยาบาลที่เชี่ยวชาญด้านการเคลื่อนย้ายผู้ป่วย
อีกทั้งบริการส่งต่อผู้ป่วยฉุกเฉินด้านอุบัติเหตุเข้ารับการรักษาในโรงพยาบาลที่เหมาะสม หรือโรงพยาบาลในเครือ BDMS ทั้ง 47 แห่งทั่วประเทศไทย ความพิเศษของบริการนี้คือ การให้บริการจะเริ่มตั้งแต่ผู้รับบริการโทรเข้ามายังหมายเลข Hotline ดังกล่าว ซึ่งจะมีทีมแพทย์และพยาบาลเฉพาะทางให้คำปรึกษาและคำแนะนำเบื้องต้นในการดูแลผู้ป่วยฉุกเฉินจนกว่าทีมเคลื่อนย้ายจะถึงตัวผู้ป่วย ทั้งยังช่วยวางแผนประเมินสภาพพื้นที่ในการเข้ารับส่งผู้ป่วย และประเมินค่าใช้จ่ายในการเคลื่อนย้ายผู้ป่วยไปยังโรงพยาบาลที่ใกล้ที่สุด เรามีศักยภาพในการรับดูแลผู้ป่วยด้วยความรวดเร็ว โดยทีมแพทย์จะแนะนำแผนการรักษา วินิจฉัยและประเมินอาการผู้ป่วย พร้อมประสานงานส่งต่อข้อมูลให้กับโรงพยาบาลปลายทางที่รอรับผู้ป่วย เพื่อความต่อเนื่องในการรักษาต่อไป
ทั้งนี้ การเคลื่อนย้ายผู้ป่วยของ BDMS ครอบคลุมพื้นที่ทั้งทางบก ทางน้ำ และทางอากาศ ประกอบด้วย
– รถมอเตอร์ไซค์การแพทย์ฉุกเฉิน (Motorlance) ในช่วงการจราจรติดขัด ซึ่งจะนำแพทย์หรือพยาบาลพร้อมด้วยอุปกรณ์ที่จำเป็นไปยังจุดเกิดเหตุเพื่อให้การช่วยเหลือเบื้องต้น รถพยาบาลฉุกเฉิน (Ground Ambulance) ที่ครบครันด้านอุปกรณ์การแพทย์ขั้นสูง เสมือนยกห้อง ICU เคลื่อนที่ไปหาผู้ป่วยอย่างทันท่วงทีในทุกวินาทีฉุกเฉิน
– เรือการแพทย์ฉุกเฉิน (Hydrolance) ให้บริการเคลื่อนย้ายผู้ป่วยฉุกเฉินทางน้ำในบริเวณหมู่เกาะต่างๆ ช่วยให้เข้าถึงและสามารถช่วยเหลือผู้ป่วยได้ทันท่วงที เกิดความต่อเนื่องในการส่งต่อผู้ป่วยอย่างเป็นระบบ
– เครื่องบินลำเลียง (Aero Medical Transport) เครื่องบินพาณิชย์ (Commercial Flight) เครื่องบินลำเลียง (Fixed wings) เฮลิคอปเตอร์การแพทย์ฉุกเฉิน Sky ICU (Rotor wings) ให้บริการรับ-ส่งผู้ป่วยฉุกเฉินอุบัติเหตุ โรคหัวใจ ผู้ป่วยแม่และเด็กหรือทารกแรกเกิด โรคสมองและระบบประสาทที่เสี่ยงต่อภาวะพิการหรือทุพพลภาพ ทั้งในพื้นที่ห่างไกลและพื้นที่จำกัดอย่างแท่นขุดเจาะน้ำมันหรือก๊าซธรรมชาติในทะเล โดยมีลานจอดเฮลิคอปเตอร์ (Helipad Bases) ที่โรงพยาบาล เพื่อพร้อมรับและรักษาผู้ป่วยทันทีที่เฮลิคอปเตอร์ลงจอด
ขณะที่ ม.ล.จิรเศรษฐ ศุขสวัสดิ์ กรรมการผู้จัดการใหญ่และประธานเจ้าหน้าที่บริหาร BLA กล่าวว่า บริษัทให้ความสำคัญในการมอบความห่วงใยความอุ่นใจและความมั่นใจให้กับลูกค้าของกรุงเทพประกันชีวิต บริษัทได้พัฒนาบริการเสริมด้านสุขภาพครบวงจร ภายใต้โครงการ “BLA EveryCare” ที่พร้อมดูแลลูกค้าทุกช่วงเวลามาอย่างต่อเนื่องกว่า 4 ปี ให้แก่ลูกค้าผู้ถือกรมธรรม์แบบประกันสุขภาพ  ทั้ง EveryCare Before การบริการที่เตรียมพร้อมก่อนการเจ็บป่วย EveryCare Special บริการที่มอบความอุ่นใจเป็นพิเศษเมื่อเข้ารักษา EveryCare After บริการที่ดูแลต่อเนื่องเมื่อออกจากโรงพยาบาล เช่น ศูนย์บริการข้อมูลสุขภาพกรุงเทพประกันชีวิต, บริการสำรองค่าใช้จ่ายทางการแพทย์เมื่อเข้ารับการรักษาพยาบาลในต่างประเทศ, บริการเพิ่มวงเงินการรักษาโรคมะเร็ง, บริการรถยนต์รับส่งภายหลังการเข้ารักษาตัวในโรงพยาบาล ฯลฯ
โดยในปีนี้บริษัทได้มอบบริการเสริมด้านสุขภาพเพิ่มเติมให้กับลูกค้า เพื่อให้ลูกค้าอุ่นใจมั่นใจยิ่งขึ้นกับการเป็นลูกค้ากรุงเทพประกันชีวิตที่ถือแผนประกันทุกแบบ ด้วยบริการการแพทย์ฉุกเฉิน BLA Medevac Hotline 02-777-8900 อันเป็นความร่วมมือระหว่างบริษัทกับโรงพยาบาลในเครือ BDMS   ลูกค้ากรุงเทพประกันชีวิตสามารถใช้บริการเพื่อรับคำปรึกษาเบื้องต้นจากกรณีอุบัติเหตุหรือเจ็บป่วยฉุกเฉินอีกทั้งยังสามารถเรียกรถพยาบาลเข้าไปดูแลอย่างทันท่วงที เพื่อให้ผู้ป่วยปลอดภัยและสามารถเคลื่อนย้ายผู้ป่วยไปยังสถานพยาบาลใกล้เคียงทั่วประเทศได้อย่างครอบคลุม ทั้งทางบก ทางน้ำ และทางอากาศ เพียงโทรเข้ามาที่เบอร์ 02 777 8900  ตลอด 24 ชั่วโมง
อีกทั้ง เพื่อให้ลูกค้ากรุงเทพประกันชีวิตที่มีกรมธรรม์แผนประกันสุขภาพอุ่นใจยิ่งขึ้น ด้วยการได้รับความคุ้มครองค่าใช้จ่ายค่าบริการรถพยาบาลฉุกเฉิน เรือพยาบาลฉุกเฉิน ตามความจำเป็นทางการแพทย์และตามสิทธิ์ที่ระบุไว้ในกรมธรรม์ นอกจากนี้ลูกค้ากรุงเทพประกันชีวิต ที่ใช้บริการ BLA Medevac Hotline 02-777-8900 และเข้ารับการรักษาตัวต่อเนื่องเป็นผู้ป่วยในที่โรงพยาบาลในเครือ BDMS จะได้รับส่วนลดค่าห้องผู้ป่วยในสูงสุด 50% (รวมส่วนลดจากบริการ Fax Claim) สำหรับสิทธิประโยชน์ด้านสุขภาพบริษัทมีความตั้งใจในการมอบบริการและสิทธิพิเศษดี ๆ ให้กับลูกค้าอย่างต่อเนื่อง เพื่อความอบอุ่นใจมั่นใจแก่ลูกค้ากรุงเทพประกันชีวิต